IZVEDBENI SKLEP KOMISIJE (EU) 2018/1297

z dne 25. septembra 2018

o odstopanju Francije od medsebojnega priznavanja dovoljenja za biocidne proizvode, ki vsebujejo kreozot, v skladu s členom 37 Uredbe (EU) št. 528/2012 Evropskega parlamenta in Sveta

(notificirano pod dokumentarno številko C(2018) 5412)

(Besedilo v francoskem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 37(2)(b) Uredbe,

ob upoštevanju naslednjega:

(1) Družbe Bilbaina de Alquiteranes, S.A., Koppers International B.V. in Rain Carbon BVBA (v nadaljnjem besedilu: vlagatelji) so vložile popolne vloge pri Franciji za medsebojno priznavanje treh dovoljenj, ki jih je Švedska izdala za tri družine biocidnih proizvodov sredstev za zaščito lesa, ki vsebujejo aktivno snov kreozot (v nadaljnjem besedilu: proizvodi). Švedska je dovolila proizvode za tretiranje drogov za nadzemno električno napeljavo in telekomunikacije (v nadaljnjem besedilu: drogovi za napeljavo) ter tirnih pragov s strani poklicnih uporabnikov.

(2) Kreozot je v skladu z Uredbo (ES) št. 1272/2008 Evropskega parlamenta in Sveta (2) razvrščen kot rakotvorna snov kategorije 1B. Kreozot prav tako izpolnjuje merila za obstojno, bioakumulativno in strupeno snov (snov PBT) ali zelo obstojno in zelo bioakumulativno snov (snovi vPvB) v skladu s Prilogo XIII k Uredbi (ES) št. 1907/2006 Evropskega parlamenta in Sveta (3). Zato izpolnjuje merili za izključitev, določeni v točkah (a) in (e) člena 5(1) Uredbe (EU) št. 528/2012. V skladu s tretjim pododstavkom člena 5(2) Uredbe (EU) št. 528/2012 se uporaba biocidnih proizvodov, ki vsebuje kreozot, omeji na države članice, v katerih je izpolnjen vsaj eden od pogojev iz navedenega odstavka.

(3) Francija je menila, da nobeden od pogojev iz člena 5(2) Uredbe (EU) št. 528/2012 ni bil izpolnjen v zvezi s tretiranjem drogov za napeljavo na njenem ozemlju in da je bila zavrnitev izdaje dovoljenja za to uporabo utemeljena na podlagi varstva okolja ter varovanja zdravja in življenja ljudi, kot je navedeno v točkah (a) in (c) člena 37(1) Uredbe (EU) št. 528/2012. Zato je v skladu s členom 37(2) navedene uredbe Francija vlagatelje obvestila, da namerava prilagoditi določila in pogoje dovoljenj, ki se izdajo v Franciji, tako da ne dovoli proizvodov za tretiranje drogov (v nadaljnjem besedilu: omejena uporaba).

(4) Dva vlagatelja se nista strinjala s predlagano prilagoditvijo, eden od njiju pa ni odgovoril v 60 dneh po navedenem sporočilu. Posledično je Francija 22. novembra 2017 obvestila Komisijo v skladu z drugim pododstavkom člena 37(2) Uredbe (EU) št. 528/2012.

(5) Iz argumentov, ki jih je predložila Francija, sledi, da tveganje za ljudi ali okolje zaradi izpostavljenosti kreozotu, v povezavi z omejeno uporabo proizvodov, ne more veljati za zanemarljivo. Francija je tudi poudarila, da so druga sredstva za zaščito lesa, ki vsebujejo aktivne snovi, ki ne izpolnjujejo meril za izključitev iz člena 5(1) Uredbe (EU) št. 528/2012, na voljo na francoskem trgu za omejeno uporabo. Zato dejstvo, da ne dovoli omejene uporabe, ne bi imelo kakršnega koli nesorazmernega negativnega učinka na francosko družbo. Po mnenju Francije omejena uporaba ni nujna za nadzor kakršne koli resne nevarnosti za zdravje ljudi, zdravje živali ali okolje.

(6) Zato nobeden od pogojev iz člena 5(2) Uredbe (EU) št. 528/2012 ni izpolnjen za omejeno uporabo v Franciji. Za doseganje visoke ravni varovanja zdravja ljudi, zdravja živali in okolja Uredba (EU) št. 528/2012 določa, da je dovoljenje za biocidne proizvode, ki vsebujejo aktivne snovi z najhujšimi profili nevarnosti, omejeno na posebne razmere. Poleg tega lahko v skladu z drugim pododstavkom člena 37(1) navedene uredbe države članice zlasti predlagajo, da se na podlagi razlogov iz prvega pododstavka navedenega člena zavrne izdaja dovoljenja ali prilagodijo določila in pogoji dovoljenj, ki se izdajo za biocidne proizvode, ki vsebujejo aktivno snov, za katero se uporablja člen 5(2) ali člen 10(1) navedene uredbe. Kreozot izpolnjuje več meril za izključitev iz člena 5(1) navedene uredbe tako glede nevarnih lastnosti za okolje kot tudi za zdravje ljudi.

(7) Komisija zato meni, da je odstopanje od medsebojnega priznavanja, ki ga je predlagala Francija, upravičeno iz razlogov, navedenih v točkah (a) in (c) člena 37(1) navedene uredbe.

(8) Ukrepi iz tega sklepa so v skladu z mnenjem Stalnega odbora za biocidne pripravke –

SPREJELA NASLEDNJI SKLEP:

Člen 1 1. Odstopanje od medsebojnega priznavanja, ki ga je Francija predlagala za družine biocidnih proizvodov iz odstavka 2, je upravičeno na podlagi varstva okolja ter zdravja in življenja ljudi, kot je navedeno v točkah (a) in (c) člena 37(1) Uredbe (EU) št. 528/2012, v povezavi z drugim pododstavkom člena 37(1) Uredbe (EU) št. 528/2012. 2. Odstavek 1 se uporablja za družine proizvodov, ki so v registru biocidnih proizvodov označene z zadevnimi številkami: BC-WK024516-27; BC-DQ024492-36; BC-EU013041-45.

Člen 2 Ta sklep je naslovljen na Francosko republiko.

V Bruslju, 25. septembra 2018 Za Komisijo Vytenis ANDRIUKAITIS Član Komisije

(1) UL L 167, 27.6.2012, str. 1.

(2) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

(3) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).